De første otte lygtepæle er netop sat op i Brenderup. Men det er ikke kun i selve lampen, der er tænkt i nye baner. Også selve pælen er lavet af et andet materiale.

- Vi gik til vores samarbejdspartner og gav dem den opgave, at de skulle lave en pæl af genbrugsmateriale. Den er lavet af glasfiber, og det er med til at reducere vægten, så vi kommer under 50 kilo, siger Ole Bo Laursen, der understreger, at det gør, at hele lygtepælen er produceret lokalt.

Fra bule i bil til lysende idé

De to opfindere kom på idéen, fordi de legede med måder, hvorpå de kunne lave billig energi. Men der skulle faktisk et mindre uheld til, før lyset gik op for dem.

En dag kom de til at bakke ind i en lygtepæl, og med det fulgte en regning. Selvom pælen gik i stykker, så lyste pæren hos de to iværksættere.

- Det gav os kimen til at undersøge, om vi kunne lave det billigere og bedre og samtidig se, om det kunne tale ind i en grønnere fremtid, forklarer Ole Bo Laursen.